***** ΚΑΝΟΝΙΣΜΟΣ (ΕΟΚ) αριθ. 1985/82 ΤΟΥ ΣΥΜΒΟΥΛΙΟΥ της 19ης Ιουλίου 1982 περί των μεταβατικών μέτρων που αφορούν την εισαγωγή προϊόντων του τομέως του προβείου και αιγείου κρέατος που κατάγονται από ορισμένες τρίτες χώρες οι οποίες απολαύουν προτιμησιακής μεταχειρίσεως ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113, την πρόταση της Επιτροπής, τη γνώμη του Ευρωπαϊκού Κοινοβουλίου (1), Εκτιμώντας: ότι ο κανονισμός (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 1195/82 (3), έχει προβλέψει καθεστώς εισφορών κατά την εισαγωγή για ορισμένα προϊόντα του τομέως του προβείου και αιγείου κρέατος· ότι πριν αρχίσει να ισχύει το καθεστώς αυτό, οι εισαγωγές των προϊόντων αυτών στην Κοινότητα υπήγοντο σε καταβολή δασμού· ότι παρ' ολα αυτά, ορισμένες τρίτες χώρες είχαν δικαίωμα, δυνάμει των συμφωνιών τους με την Κοινότητα, ολικής ή μερικής εξαιρέσεως από το δασμό αυτό· ότι, εν αναμονή τροποποιήσεως των συγκεκριμένων σημείων των συμφωνιών αυτών, υπάρχει η δυνατότητα, στα πλαίσια του νέου καθεστώτος, να διατηρηθεί για τα προϊόντα που κατάγονται από τις συγκεκριμένες χώρες ισότιμη μεταχείριση με εκείνη της οποίας απήλαυαν προηγουμένως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι εισφορές κατά την εισαγωγή που προβλέπονται στο άρθρο 10 παράγραφος 2 του κανονισμού (ΕΟΚ) αριθ. 1837/80 δεν εισπράττονται για τα ακόλουθα προϊόντα: - κρέατα προβατοειδών νωπά, διατηρημένα δι' απλής ψύξεως ή κατεψυγμένα, εκτός από τα κρέατα των κατοικιδίων προβατοειδών, ή κρέατα αιγοειδών της διακρίσεως 02.01 Α IV του Κοινού Δασμολογίου, που κατάγονται από την Αλγερία, το Μαρόκο, την Τυνησία και την Τουρκία, - αλατισμένα κρέατα προβατοειδών, εκτός από τα κρέατα των κατοικιδίων προβατοειδών, ή κρέατα αιγοειδών της διακρίσεως 02.06 Γ ΙΙ α) του Κοινού Δασμολογίου, που κατάγονται από την Τουρκία. 2. Οι ισχύουσες εισφορές μειώνονται κατά 50 % για τα νωπά, διατηρημένα δι' απλής ψύξεως ή κατεψυγμένα κρέατα προβατοειδών, εκτός από τα κρέατα των κατοικιδίων προβατοειδών, ή τα κρέατα αιγοειδών της διακρίσεως 02.01 A IV του Κοινού Δασμολογίου, που καταγονται από την Ισπανία. Άρθρο 2 Ο παρών κανονισμός αρχίζει να ισχύει την τρίτη μέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 1982. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 19 Ιουλίου 1982.

[Source: multi_eurlex | Tokens: 2384]